อัดเงินกู้เอสเอ็มอีรายสาขา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — “กสิกรไทย” หวั่นสินเชื่อเอสเอ็มอีชะลอลง เร่งกระตุ้น 4 กลุ่ม ก่อสร้าง แพทย์ อพาร์ตเมนต์ ค้าปลีกค้าส่ง 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า หากสถานการณ์ชุมนุมยืดเยื้อ ก็มีความเป็นไปได้ที่ผู้ประกอบการจะขายสินค้าได้น้อยลง ความต้องการลงทุน การซื้อวัตถุดิบก็จะน้อยลงตาม แต่ขณะนี้ยังถือว่าไม่น่าเป็นห่วง ผู้ประกอบการขนาดกลางและขนาดย่อม (เอสเอ็มอี) ยังเบิกใช้สินเชื่อตามปกติ 
นายปกรณ์ กล่าวว่า ธนาคารได้ออกสินเชื่อแยกประเภทธุรกิจเอสเอ็มอี 4 กลุ่มธุรกิจ ได้แก่ สินเชื่อเพื่อธุรกิจรับเหมาก่อสร้างกสิกรไทย เป็นวงเงินหมุนเวียนประเภทใช้ตั๋วสัญญาใช้เงิน (P/N) โดยให้วงเงินสูงสุด 30% ของมูลค่างาน และใช้หลักประกันเพียง 30% หลังจากลูกค้าสามารถประมูลงานได้ และวงเงินสินเชื่อประเภทตั๋วสัญญาใช้เงิน (P/N) แบบขายลดค่างาน ในวงเงินสูงสุด 70% ของแต่ละงวดงานที่ทำเสร็จ โดยไม่ต้องใช้หลักทรัพย์ค้ำ
นอกจากนั้นยังให้การสนับสนุนสินเชื่อ ทั้งวงเงินกู้ระยะยาว และวงเงินกู้เบิกเงินเกินบัญชี (O/D) หรือวงเงินหนังสือค้ำประกัน (L/I) สำหรับกลุ่มลูกค้าผู้ประกอบการธุรกิจรับเหมาก่อสร้างโดยเฉพาะ
สินเชื่อเพื่อธุรกิจทางการแพทย์ กลุ่มวิชาชีพแพทย์ ทันตแพทย์ เภสัชกร และสัตวแพทย์ ให้สินเชื่อวงเงินสูงสุด 2 ล้านบาท ผ่อนนาน 5 ปี โดยไม่ต้องมีหลักทรัพย์ค้ำประกัน และไม่จำเป็นต้องมีประสบการณ์ทางธุรกิจ เพียงผู้กู้มีแหล่งที่มาของรายได้ทั้งจากเงินเดือนประจำหรือธุรกิจ และมีประสบการณ์ทำงานในวีชาชีพ 12 ปี 
สินเชื่อเพื่อธุรกิจอพาร์ตเมนต์และโรงแรมให้วงเงินสูงสุด 80% ของมูลค่าโครงการ ผ่อนชำระนาน 10 ปี จะพิจารณาเรื่องทำเลที่ตั้งที่มีศักยภาพ ส่วนธุรกิจโรงแรมจะให้การสนับสนุนเงินกู้พร้อมวงเงินโอดีเพื่อลงทุนในธุรกิจโรงแรม รีสอร์ต และเกสต์เฮาส์ ในจังหวัดที่เป็นแหล่งท่องเที่ยว ด้วยวงเงินกู้สูงสุด 80% ของมูลค่าโครงการ สามารถเลือกอัตราการผ่อนชำระตามฤดูกาลท่องเที่ยวหรือช่วงโลว์ซีซั่นได้นานถึง 10 ปี 
สินเชื่อเพื่อธุรกิจค้าปลีกค้าส่งกสิกรไทยให้วงเงินกู้และวงเงินกู้เบิกเงินเกินบัญชีโดยไม่ต้องมีหลักทรัพย์ค้ำประกัน วงเงินสูงสุด 5 ล้านบาท 
สำหรับอัตราดอกเบี้ยของสินเชื่อ ทั้ง 4 กลุ่มนั้น อยู่ที่ดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวก 2% โดยพิจารณาลูกค้าเป็นรายกรณี
ธนาคารตั้งเป้าสินเชื่อทั้ง 4 กลุ่มธุรกิจ 7,500 ล้านบาทจากเป้าหมายการปล่อยสินเชื่อเอ็มอีปีนี้อยู่ที่ 2 หมื่นล้านบาท หรือคิดเป็นการเติบโต 810% โดยสินเชื่อใน 4 กลุ่มธุรกิจ ถือเป็นกลุ่มธุรกิจที่ใช้สินเชื่อเอสเอ็มอีในประเทศประมาณ 60%
ปัจจุบันธนาคารมีสินเชื่อเอสเอ็มอี กลุ่มโรงแรม ท่องเที่ยว และกลุ่มค้าปลีกค้าส่ง กลุ่มละ 5% ของสินเชื่อเอสเอ็มอีรวม กลุ่มวัสดุก่อสร้าง และกลุ่มเกษตร กลุ่มละ 15% ของสินเชื่อเอสเอ็มอีรวม ส่วนกลุ่มแพทย์มีจำนวนน้อยมาก
นายปกรณ์ กล่าวว่า 4 เดือนแรกปีนี้สินเชื่อเอสเอ็มอีมีการขยายตัวได้ดีเมื่อเทียบจากช่วงเดียวกันปีก่อน โดยคาดว่าสิ้นสุดเดือนเม.ย.สินเชื่อจะเติบโต 2% จากสินเชื่อคงค้าง 3.7 แสนล้านบาท